La secretària tècnica de la Comissió relaciona les reclamacions que han tingut entrada des del darrer Ple de la setmana passada que va tenir lloc el passat dia 14 de juny de 2017 que van dels números 258/2017 al 278/2017.
I també totes les esmenes, corresponents al 220/2017, 221/2017, 242/2017 i 250/2017.
El senyor Oriol Mir comenta que s'ha executat la Resolució que estima la Reclamació 132/2017 i la senyora Teresa Perelló exposa a la resta de membres del Ple l'estat de tramitació dels procediments de mediació en els quals l'administració reclamada és l'Ajuntament de Lleida.
El senyor Josep Mir proposa aprovar un Acord d'ampliació del termini per resoldre la Reclamació 101/2017 atesa la complexitat de la tramitació de l'expedient, en tràmit d'al·legacions de les empreses afectades per la informació reclamada.
S'analitza, a proposta del ponent el senyor Oriol Mir, el text definitiu de la Resolució 196/2017, de 14 de juny, atès que s'han detectat unes errades materials en el text de la resolució aprovada que no afecten la part dispositiva ni el seu sentit, aspectes que han estat esmenats perquè pugui ser notificada novament a les parts, que ja han estat informades.
El senyor Josep Mir proposa una esmena que introduirà el ponent en el text definitiu dels textos corregits que seran novament comunicats.
La presidenta pregunta a la resta de membres del Ple si han pogut consultar els esborranys de les actes corresponents a la sessions vint-i-unena i vint-i-dosena del Ple, dels dies 7 i 14 de juny.
El senyor Oriol Mir formula una esmena a l'acta del 7 de juny que s'introduirà en el text definitiu.
Proposta de resolució d'estimació de la Reclamació 171/2017
El senyor Oriol Mir, ponent de la Proposta de resolució, exposa els elements essencials d'aquest procediment de reclamació i els relaciona amb procediments anteriors ja resolts per la Comissió on la mateixa persona reclamant reclamava informació sobre el sistema i procediment de designació dels tribunals correctors de les proves d'accés a la universitat (PAU).
La senyora Elisabet Samarra proposa una esmena al text que serà incorporada pel ponent en el text definitiu de la resolució.
Proposta de resolució d'estimació de la Reclamació 188/2017
El senyor Josep Mir, ponent de la Proposta de resolució, exposa els elements més destacats de la tramitació d'aquest procediment i de la documentació que es sol·licita.
La senyora Elisabet Samarra i el senyor Oriol Mir formulen esmenes al text que el senyor Josep Mir introduirà en el text definitiu.
Proposta de resolució d'inadmissió de la Reclamació 189/2017
El ponent de la Proposta de resolució, el senyor Manuel Ibarz, exposa la causa d'inadmissió de la reclamació.
Es formulen esmenes tècniques per part del senyor Oriol Mir, que seran introduïdes en el text definitiu.
Proposta de resolució de finalització de la Reclamació 192/2017 per desistiment
La senyora Teresa Perelló, ponent d'aquesta Proposta de resolució, relaciona els tràmits que han dut al desistiment de la persona reclamant al procediment de reclamació, que així ho ha manifestat de forma expressa a la Comissió.
Proposta de resolució de finalització de la Reclamació 208/2017 per desistiment
La senyora Elisabet Samarra, ponent d'aquesta Proposta de resolució, exposa la tramitació d'aquest procediment que finalitza per desistiment, manifestat de forma expressa per la persona reclamant a la Comissió.
Proposta de resolució d'estimació parcial de la Reclamació 215/2017
El senyor Josep Mir, ponent de la Proposta de resolució, exposa els elements essencials del procediment de reclamació plantejat i sobre la informació a la qual es demana tenir accés.
El senyor Oriol Mir formula esmenes tècniques al text que seran incorporades al text definitiu.
Proposta de resolució de finalització de la Reclamació 218/2017 per pèrdua d'objecte
El senyor Josep Mir, ponent d'aquesta Proposta de resolució, exposa els elements més destacats de la tramitació d'aquest procediment, durant la tramitació del qual s'ha lliurat a la persona reclamant la informació sol·licitada.
El senyor Oriol Mir proposa una esmena tècnica al text de la Proposta que el ponent incorporarà al text definitiu.
Proposta de resolució d'estimació de la Reclamació 219/2017
El senyor Josep Mir, ponent d'aquesta Proposta de resolució, exposa els elements més destacats de la tramitació i de la fonamentació jurídica d'aquest procediment interposat contra l'Ajuntament de La Floresta.
Es comenten elements del supòsit que es planteja en aquesta reclamació per part de la senyora Elisabet Samarra i el senyor Oriol Mir.
El senyor Oriol Mir formula esmenes tècniques al text de la Proposta de resolució, que seran incorporades a la resolució definitiva pel ponent.
Proposta de resolució de finalització de la Reclamació 237/2017 per pèrdua d'objecte
El senyor Josep Mir, ponent d'aquesta Proposta de resolució, exposa els elements més destacats d'aquest procediment que finalitza per pèrdua sobrevinguda de l'objecte de la reclamació perquè la informació ha estat lliurada a la persona reclamant.
Proposta de resolució de finalització de la Reclamació 238/2017 per desistiment
La senyora Elisabet Samarra, ponent d'aquesta Proposta de resolució, exposa la tramitació d'aquest procediment que finalitza per desistiment, atès que així ho ha expressat la persona reclamant a la Comissió.
La presidenta de la Comissió, la senyora Elisabet Samarra, informa de la incorporació d'un tècnic de reforç jurista i de la previsió d'incorporació d'estudiants en pràctiques de la Universitat Pompeu Fabra per als mesos de juliol, agost i setembre.
El senyor Oriol Mir informa que ha presentat la seva carta de renúncia al càrrec de membre de la Comissió de Garantia del Dret d'Accés a la Informació Pública amb efectes a partir de l'1 de juliol, atès que el proper curs acadèmic s'incorpora com a professor a temps complet a l'Àrea de Dret Administratiu de la Universitat Pompeu Fabra.